Achmedas al Šara

Achmedas al Šara (, g. 1982 m. spalio 29 d.), žinomas kariniu slapyvardžiu Abu Mochamadas al Golanis – Sirijos islamistų kovotojas, grupuotės „Hajat Tahrir al Šam“ vadas, nuo 2024 m. – faktinis Sirijos vadovas (Sirijos pereinamosios vyriausybės pirmininkas).

 Biografija 
Achmedas al Šara gimė Saudo Arabijoje, sirų pabėgėlių iš Golano aukštumų per Šešių dienų karą šeimoje (iš čia ir al Golanio slapyvardis). 1989 m. su tėvais grįžo į Damaską. Per 2000 m. palestiniečių intifadą apsisprendė kovoti prieš Vakarus. 2003 m. prasidėjus JAV įsiveržimui į Iraką, Achmedas al Šara prisijungė prie al Kaedos. Netrukus tapo savo būrio vadu. 2005 m. sučiuptas amerikiečių ir įkalintas Bukos stovykloje, kur kalėjo pagrindiniai Irako teroristai ir partizanai. 2009 m. paleistas, grįžo į Irako al Kaedos padalinį, siekė plėsti šios organizacijos įtaką tuo metu stabilioje Sirijoje.

2011 m. prasidėjus Sirijos pilietiniam karui, iš al Kaedos išaugusios Islamo valstybės vadeivos Abu Bakro al Bagdadžio nurodymu, Achmedas al Šara išsiųstas Sirijon ten plėsti organizaciją. Ten jis įkūrė Nusrach frontą, į kurį verbavo jaunus sirus ir kitus musulmonus bei dalyvavo sukilime prieš Bašaro al Asado valdžią. Nusrach frontas gavo pajamas apmokestindamas civilius, plėšdamas gamyklas ir grobdamas žmones už dideles išpirkas. 2013 m. al Bagdadis mėgino pajungti Nusrach frontą į savo valdžią (Irako islamo valstybę pervadino į Irako ir Sirijos islamo valstybę), tačiau Achmedas al Šara atmetė šį susijungimą ir pareiškė ištikimybę al Kaedos vadeivai Aimanui al Zavahiriui. Achmedas al Šara stengėsi atsiriboti nuo Islamo valstybės, kurios brutalios atakos buvo nepriimtinos daugeliui Sirijos gyventojų, ir susitelkė į užimtų teritorijų administravimą bei kovą su Asado režimu. al Bagdadis tada suorganizavo Islamo valstybės puolimą į Sirijos teritoriją, užėmė Rakos miestą.


Achmedo al Šaros Nusrach frontas ir al Bagdadžio Islamo valstybė tapo aršiais priešininkais. al Šara prisidėjo išstumiant Islamo valstybę iš Sirijos teritorijos. Nors pradžioje Achmedas al Šara laikėsi griežto islamiškojo fundamentalizmo, vėliau jo pozicija liberalėjo – jis žadėjo tikėjimo laisvę Sirijos religinėms mažumoms, o 2016 m. atsiribojo nuo al Kaedos. Po šio įvykio al Šara pakeitė savo organizacijos pavadinimą į „Hajat Tahrir al Šam“ („Levanto išlaisvinimo judėjimas“). Užimtame Idlibo mieste 2017 m. Achmedas al Šara suorganizavo provizinę vyriausybę. „Hajat Tahrir al Šam“ netrukus įsigalėjo kaip vyraujanti Sirijos opozicinė jėga ir 2019 m. ėmė dominuoti. al Šaros valdomas Idlibas netruko tapti viena labiausiai klestinčių Sirijos teritorijų, čia įsigalėjo sąlyginė taika, o socialiniai suvaržymai buvo daug mažesni nei Islamo valstybės ar Talibano valdomose teritorijose. Achmedas al Šara priėmė Vakarams palankesnį įvaizdį – tradicinius arabiškus rūbus pakeitė kostiumu, pabrėžė, kad Sirijoje po Asado bus gerbiamas pliuralizmas, tautinės ir religinės mažumos.

2024 m. lapkritį, kai dauguma „Hezbollah“ kovotojų, palaikiusių Bašarą al Asadą, paliko Siriją dėl įsiplieskusio Palestinos–Izraelio karo, Achmedas al Šara surengė staigų Alepo antpuolį, kur užsitikrino Sirijos kurdų ir krikščionių paramą. Per ateinančią savaitę „Hajat Tahrir al Šam“ pasiekė Damaską ir privertė Bašarą al Asadą palikti Siriją. Achmedas al Šara tapo faktiniu Sirijos vadovu.

 Šaltiniai 

Kategorija:Sirijos asmenybės